Οι εμαγιέ μαντεμένιες γάστρες έχουν μια λεία επιφάνεια εσωτερικά που τις καθιστά εύκολες να καθαριστούν και να συντηρηθούν. Μπορείτε να τις βρείτε επίσης σε μια πληθώρα χρωμάτων και να δώσετε έτσι μια πιο pop ατμόσφαιρα στην κουζίνα σας. Η επισμάλτωση (εμαγιέ), είναι ουσιαστικά μια μορφή υάλωσης του σκεύους, που δημιουργεί ένα προστατευτικό στρώμα το οποίο εμποδίζει τον χυτοσίδηρο (μαντέμι) να σκουριάσει ή να αντιδράσει με όξινα τρόφιμα. Όμως, οι εμαγιέ μαντεμένιες γάστρες είναι γενικά πιο ακριβές και δεν είναι τόσο ανθεκτικές γιατί η επίστρωση σμάλτου μπορεί να σπάσει ή να ραγίσει με την πάροδο του χρόνου. Επίσης η επισμάλτωση μπορεί να αρχίσει να εμφανίζει λεκέδες με την πάροδο του χρόνου.
Από την άλλη πλευρά, οι μαντεμένιες γάστρες χωρίς επίστρωση είναι πιο οικονομικές και πιο ανθεκτικές από τις εμαγιέ. Είναι επίσης πιο ευέλικτες με την έννοια ότι μπορούν να χρησιμοποιηθούν σε τζάκι αλλά και κατευθείαν πάνω ή μέσα σε κάρβουνα (οι εμαγιέ έχουν ένα θερμοκρασιακό όριο). Οι γάστρες αυτές δεν έχουν κάποια επίστρωση που μπορεί να σπάσει ή να ραγίσει αλλά είναι λιγότερο αντικολλητικές και καθαρίζονται πιο δύσκολα. Επίσης, χρειάζονται μια ελαφριά συντήρηση που και που για να είναι πάντα ελαφρώς λαδωμένες ώστε να προστατεύονται από τη σκουριά.
Γενικά, εάν προτιμάτε την ευκολία καθαρισμού και συντήρησης και είστε διατεθειμένοι να πληρώσετε κάτι παραπάνω, μια εμαγιέ μαντεμένια γάστρα είναι μάλλον πιο κατάλληλη για εσάς. Αν όμως προτιμάτε ένα σκληροτράχηλο σκεύος, με μεγάλη αντοχή στο χρόνο και μεγάλη ευελιξία, τότε μια μαντεμένια γάστρα χωρίς επίστρωση μπορεί να είναι η καλύτερη επιλογή για εσάς.